Internasionale verslag – 30 Maart 2020 - Corona Krisissentrum
Tuis / COVID-19 / Internasionale verslag – 30 Maart 2020
Internasionale verslag – 30 Maart 2020
Monday | 30 March | 2020
Die dodetal weens die koronavirus styg steeds skerp met lande regoor die wêreld wat nuwe maatreëls instel om die verspreiding te probeer beperk. Hierdie week is dit die einde van Maart en regoor die wêreld moet werkgewers hulle werknemers betaal, maar moet gewone mense huispaaiemente, motorpaaiemente en 'n hele reeks uitgawes betaal wat gewoonlik op die einde van elke maand vereffen word. Die ekonomiese impak van die krisis sal dus hierdie week op sy ergste begin uitspeel.
Hier is enkele hoofpunte van internasionale verwikkelinge met die koronakrisis:
President Donald Trump van Amerika het die federale riglyne waarvolgens mense aangemoedig word om by die huis te bly tot die einde April verleng. Dit is 'n drastiese stap om te probeer om die verspreiding van die virus te verlangsaam. Trump en sy hoof mediese raadgewer oor oordraagbare siektes, Dr Anthony Fauci het gewaarsku dat tussen 100 000 en 200 000 Amerikaners weens die virus gaan sterf. Byna 150 000 Amerikaners is reeds met die virus gediagnoseer en die dodetal in die VSA staan op sowat 2500. Die VSA het baie meer mense vir die virus getoets as enige ander land in die wêreld.
Die besluit om inperkingsmaatreëls in die VSA te verleng het hernude ekonomiese vrese laat ontstaan met termynmarkte, globale aandele en die olieprys wat almal Maandagoggend verswak het. Verskeie Europese lande gaan hierdie week ekonomiese stimuluspakkette aankondig in 'n poging om die ekonomiese impak van die pandemie teen te werk.
Lede van die Amerikaanse kongres het die naweek aangedui dat hulle reeds besig is om aan 'n nuwe stimuluspakket te werk. Dit volg nadat die grootste stimuluspakket in die geskiedenis van die VSA verlede week goedgekeur is. Die nuwe pakket wat binnekort ter tafel gelê sal word, sal waarskynlik sommige maatreëls wat reeds in werking gestel is, verleng en sal hulp verleen aan sommige deelstate wat reeds in 'n finansiële krisis verkeer weens die druk op gesondheidsorgstelsels, belastinginkomste en maatskaplike programme regoor die VSA.
Daar word verwag dat die aantal persone in die wêreld wat met die koronavirus besmet is, teen die middel van die week tot een miljoen gaan styg. Teen Maandagoggend het die syfer op amper 730 000 gestaan. Die dodetal is byna 35 000 mense met Italië wat steeds die meeste sterftes het, gevolg deur Spanje, China, Iran, Frankryk en dan die VSA.
Thomas Schäfer, minister van finansies in die Duitse deelstaat Hesse, het oor die naweek selfmoord gepleeg deur voor 'n trein naby Wiesbaden in te spring. Daar word vermoed dat hy weens die koronakrisis selfmoord gepleeg het. Duitsland se finansiële hoofstad Frankfurt is in Hesse geleë en Schäfer was direk betrokke by Duitse pogings om die ekonomiese gevolge van die pandemie teen te werk. Die bevestigde gevalle van die virus het Sondag in Duitsland met 4751 tot 57 000 gestyg. Teen Maandagoggend het dit reeds tot 63 000 gestyg en dit is duidelik dat Duitsland tans met 'n snelle verspreiding van die virus te make het. Die skerp styging kan ook toegeskryf word aan die groot hoeveelheid mense wat vir die virus getoets word.
In Nederland sal die regering van Eerste Minister Mark Rutte môre hersiene maatreëls aankondig om die pandemie teen te werk. Nederland word baie hard deur die virus getref. Hoewel die land 'n klein bevolking het, het Nederland die tiende meeste gevalle van mense met die virus en die agste meeste sterftes van alle lande in die wêreld. Die Nederlandse regering het tot dusver teen 'n totale inperking van burgery gekies ten einde ekonomiese skade te verhoed.
Japan het aangekondig dat alle reisigers wat vanaf die VSA, China, Suid-Korea en die meeste Europese lande na Japan reis toegang tot die land geweier sal word. Japan het tot dusver daarin geslaag om die verspreiding van die virus te beperk maar daar is vrese dat reisigers uit lande met 'n hoë voorkoms van die virus oor die afgelope paar dae die virus verder in Japan help versprei het.
Streng inperkingsmaatreëls geld ook van vandag af in Australië. Mense mag hulle huise slegs verlaat om kos te koop, 'n dokter te besoek of oefening in te kry. Niks meer as twee mense mag op 'n slag saam in die openbaar wees nie.
Die President van Brasilië Jair Bolsonaro het Sondag aan ondersteuners wat in hulle duisende bymekaar gekom het om teen streng inperkingsmaatreëls te protesteer, gesê dat Brasilië na normaal moet terugkeer en dat inperkingsmaatreëls net die land se ekonomie benadeel. Daar heers al vir weke spanning tussen Bolsonaro en goewerneurs van sommige state waar inperkingsmaatreëls ingestel is. Hoewel Brasilië die sesde grootste bevolking in die wêreld het, het die land slegs die agtiende meeste gevalle van individue wat met die virus gediagnoseer is.
Daar was oor die naweek weer 'n styging in nuwe gevalle in China en die Chinese regering vrees 'n tweede golf van besmettings in dele van China waar die koronavirus nog nie ernstig versprei het nie.
Die volgende twee weke gaan waarskynlik van groot belang wees om te bepaal of die verspreiding van die koronavirus vertraag kan word en lande stelselmatig kan begin om streng inperkingsmaatreëls op te hef of andersins of die pandemie nuwe krisisvlakke sal bereik met 'n tekort aan hospitaalbeddens en ventilators wat tot 'n verlenging van streng maatreëls aanleiding kan gee.